**«Қазақстан Республикасының Әкімшілік құқық бұзушылық туралы кодексіне экологиялық бұзушылықтар үшін әкімшілік жауаптылықты күшейту бойынша өзгерістер мен толықтырулар енгізу туралы» Қазақстан Республикасы Заңының жобасына баяндама**

«Қазақстан Республикасының Әкімшілік құқық бұзушылық туралы кодексіне экологиялық бұзушылықтар үшін әкімшілік жауаптылықты күшейту бойынша өзгерістер мен толықтырулар енгізу туралы» Қазақстан Республикасының Заң жобасы Қазақстан Республикасы Президенті Қасым-Жомарт Кемелұлының 2020 жылғы 1 қыркүйектегі «Жаңа жағдайдағы Қазақстан: іс-қимыл кезеңі» Қазақстан халқына Жолдауын іске асыру мақсатында әзірленді.

Қазақстан Республикасының ұлттық саябақтары мен басқа да табиғи ресурстарын қорғау мақсатында Заң жобасымен Қазақстан Республикасының Әкімшілік құқық бұзушылық туралы кодексінің 368, 370, 372,380, 381, 387, 388 және 709- баптарына қоршаған ортаға зиян келтіргені үшін жауапкершілікті күшейту бөлігінде өзгерістер мен толықтырулар енгізу көзделген.

ӘҚБтК-нің 368-бабының 2-бөлігінде «Кеспеағаш қорын пайдаланудың, сүрек дайындау мен әкетудің, шайыр мен ағаш шырындарын, қосалқы орман материалдарын алудың белгіленген тәртібін бұзу» ерекше қорғалатын табиғи аумақта жасалған іс-әрекеттер үшін айыппұл сомасы ұлғайтылды.

370-бапта шабындықтар мен жайылымдарды бүлдіргені, сондай-ақ орман қоры жерлерінде заңсыз шөп шабу мен мал жаю, дәрілік өсімдіктер мен техникалық шикізаттарды жинау үшін айыппұл орташа есеппен 2 есеге өсті.

Ерекше қорғалатын табиғи аумақтарда орман фаунасын жойғаны немесе бүлдіргені, сондай-ақ орманды бүлдіргені, қалдықтармен және химиялық заттармен ластағаны үшін 372-бап бойынша айыппұл 10-нан 20 АЕК-ке дейін өсті.

Жеке тұлғалардың ерекше қорғалатын табиғи аумақтардың жекелеген түрлерінде болу тәртібін бұзғаны үшін айыппұл мөлшері 2-ден 5 АЕК-ке дейін ұлғайтылды (ӘҚБтК-нің 380-бабы).

Әкімшілік құқық бұзушылық туралы кодексі жаңа 380-1 «Ерекше қорғалатын табиғи аумақтар режимін бұзу» бабымен толықтырылды.

Қазіргі уақытта Әкімшілік құқық бұзушылық туралы кодексте ерекше қорғалатын табиғи аумақтардың режимін бұзғаны үшін жауапкершілік қарастырылмаған, бірақ Қылмыстық кодекстің 342-бабында көзделген. Осы бап бойынша жауаптылық ерекше қорғалатын табиғи аумақтар режимiнiң бұзылуы елеулi залал келтiрген жағдайда туындайды.

Осыған байланысты, Әкімшілік құқық бұзушылық туралы кодексті ерекше қорғалатын табиғи аумақтардың режимін бұзу, бірақ қылмыстық жазаланатын әрекет белгілері болмаған жағдайда қолданылатын жаңа 380-1 бабымен толықтыру қажет деп есептейміз.

Селекциялық-генетикалық мақсаттағы объектілерді бүлдіргені немесе жойғаны үшін 381-бап бойынша жеке тұлғаларға - 10-нан 20 АЕК-ке дейін, лауазымды адамдарға, шағын кәсіпкерлікке немесе коммерциялық емес ұйымдарға 40-тан 50 АЕК-ке дейін, орта кәсіпкерлік субъектілеріне 70-тен 80 АЕК-ке дейін, ірі кәсіпорындар 300-ден 350 АЕК-ке дейін ұлғайтылды.

Ерекше қорғалатын табиғи аумақтарда ағаш кесу учаскелерін ағаш кесу қалдықтарынан уақтылы тазартпағаны, ағаш кесу орындарына іргелес аумақтарды ластағаны үшін 387-бапта жеке тұлғаларға 15-тен 30 АЕК-ке дейін, лауазымды адамдарға, шағын кәсіпкерлік субъектілеріне 25-тен 40 АЕК-ке дейін, орта субъектілерге 40-тан 50 АЕК-ке дейін, ірі кәсіпкерлік субъектілерге 80-нен 100 АЕК-ке дейін айыппұл ұлғайтылды.

Ерекше қорғалатын табиғи аумақтарда ағаш кесу учаскелерін дамытудың тәртібі мен мерзімдерін бұзғаны үшін 388-бап бойынша жеке тұлғаларға 20-дан 30 АЕК-ке дейін, лауазымды адамдарға, шағын кәсіпкерлік субъектілеріне 35-тен 50 АЕК-ке дейін, орта кәсіпкерлік субъектілеріне 50-ден 70 АЕК-ке дейін, ірі кәсіпкерлік субъектілеріне 150-ден 200 АЕК-ке дейін айыппұлдар өсті.

Орман, балық және аңшылық шаруашылығы саласындағы уәкілетті органдардың құзыреті жаңа 380-1-баппен (709-бап) толықтырылды.

Құрметті депутаттар, заң жобасын қабылдау теріс әлеуметтік-экономикалық және құқықтық салдарларға әкеп соқтырмайды.

Заң жобаларын қолдауыңызды сұраймыз.

**Назарларыңызға рахмет!**